**דברי תורה לשבת "נח"**

**"נח איש צדיק תמים היה בדרתיו. יש הדורשים אותו לגנאי בגלל שלא הציל את אנשי דור המבול וכביכול לא היה כמו אברהם אבינו שהיה איש של חסד ודואג לכולם, ואף מוסיפים שאם היה בדורות של אברהם לא היה נקרא צדיק ועל כן רשום המילה "בדורותיו". אך מי אנו שנשפוט את נח ? ונדבר עליו ? הרי התורה במפורש קוראת לו "צדיק" המילה צדיק קיימת ועל כן הוא צדיק. ולכן אין לנו לשפוט האם היה צדיק רק בדור זה או גם אם היה בדור של אברהם היה נקרא צדיק. ואפשר להגיד דבר שמחזק את הדעה הזאת, והינה "בדורותיו" אפשר לפרש כך :  נח חי שתי דורות דור המבול ודור הפלגה, דור המבול חטאו בעניני קדושה, על זה נקרא צדיק, ודור הפלגה חטאו בעניני אמונה, ועל זה נקרא תמים. מלשון "תמים תהיה עם ה' אלוקיך". וזהו שאמר "צדיק תמים היה בדורותיו" כלומר, שתי דורות דור המבול ודור הפלגה. וזה בדורותיו, וכך אפשר לא לדון את נח לכף חובה ולגנאי אלא להפך, לשבח אותו שהיה צדיק גם בדור המבול וגם בדור הפלגה. ומפרש בעל הטורים, רבי יעקב "אלה תולדות נח" – נוח לשמיים ונוח לבריות. נוח לעליונים נוח לתחתונים. נוח בעולם הזה ונוח בעולם הבא. ונקשה, ה' אומר "כי אותך ראיתי צדיק לפני" , ומפרש רש"י - ולא נאמר צדיק תמים. ומכאן שאומרים מקצת שבחו של אדם בפניו וכולו שלא בפניו (עירובין י"ח). ומה הבעיה באמת להגיד שבחו של אדם בפניו במלוא שבחים? וניראה שכאשר אומרים לאדם שבחים מלאים בפניו האדם מתמלאה גאווה ויכול חס ושלום ליחס לעצמו את כל ההצלחה וזה מוריד מעליו את השגחת ה' יתברך חס ושלום. לכן הגמרא אומרת בעירובין דף י"ח שאומרים קצת שבחו של אדם בפניו וכולו שלא בפניו. שחס ושלום לא נעלה גאווה בליבו של האדם השומע. אך כאשר הוא לא שם ולא שומע, אז שלא בפניו אפשר לשבח ולפאר את אותו אדם.**

**"אלה תולדות נח..." - שלוש מדרגות הן בעבודת ה', מדרגה ראשונה "נח איש צדיק" עושה דברים על פי ההלכה. גם מצוות של בן אדם לחברו וגם מצוות של בן אדם למקום. המדרגה השניה "תמים היה בדורותיו" תמים זה אדם שעובד את ה' בתמימות. עושה מצוות בתמימות בלי יצר הרע. בלי אינטרסים. בלי מידות רעות. והמדרגה השלישית "את ה' התהלך נח" להיות עם ה' בבחינת שויתי ה' לנגדי תמיד" בכל פסיעה שהוא הולך יהיה הוא עם ה' יתברך בכל רגע ורגע בכל צעד וצעד.**

**ומפרש הרב בן ציון מוצפי הקדוש, שעיקר תולדותיהם של צדיקים הם מעשיהם הטובים. ומסביר על שמותיהם של בני נח: "את שם- שיהא דבוק בה' יתברך. את חם- שיעשה מצות בחמימות, ואת יפת- שיהדר במצוות. וניראה להקשות, הרי שם הוא לא נולד ראשון, אז מדוע מוזכר ראשון? והרי הוא לא הגדול מביניהם, ופירוש יפה פירש רש"י הקדוש. שמשם נולד אברהם אבינו ועל כך מוזכר ראשון. וגם אנחנו מבני שם, עם ישראל ולכן הוא מוזכר ראשון כי מאיתנו יצאה התורה הקדושה.**

**"צהר תעשה לתבה" – פירש הבעל שם טוב הקדוש: "צהר תעשה לתיבה" – שיהיו התיבות בתפילה מאירות ומצהירות. ואפשר גם להגיד, צהר תעשה לתבה, צהר גימטריה – 295 , תבה – גימטריה 407 . ביחד זה 702 כמניין "שבת". לכן אפשר לרמוז ולפרש, כמו שה' אמר לנח להכין תיבה שתגן עליהם מפני המבול כך גם השבת, שומרת ומגנה על עם ישראל מפני כל המזיקים ומפני כל הדברים הרעים. השבת היא מקור הכוח והברכה, מקור כל הדברים הטובים והשפע של האדם הכל תלוי בשבת קודש. והשבת היא ראש להכל. שעל כן האותיות שבאות אחרי האותיות "ראש" הן אותיות "שבת". וגם שבת יותר חשובה מחג ומכיפור. ורמז לדבר: ביום חול עולים שלושה לספר תורה, בחג עולים חמישה, בכיפור עולים שישה ובשבת עולים שבעה.**

**"ומן הבהמה אשר איננה טהורה" - וקשה, היה צריך להגיד "ומן הבהמה הטמאה" ומדוע נאמר "הבהמה אשר איננה טהורה" הרי הכתוב סתם מאריך, למה לא קיצר ואמר "הטמאה"? והינה אפשר לראות, שהתורה הוסיפה שמונה אותיות כדי לדבר בלשון נקיה. ואם נקשה ונשאל, הרי הרבה פעמים כתוב בתורה במפורש "טמא". אז למה פה לא יכלו להגיד גם "טמאה" ? והתירוץ שכאשר התורה כותבת הלכה זה צריך להיות באופן ברור ומפורש כדי שלא יטעו. אבל בסיפור שלא יכול לצאת מזה תקלה כתוב בלשון נקיה כדי ללמד אותנו כיצד לדבר.**

**אנו רואים דבר תמוהה, לאחר שחם עשה את מה שהכתוב מתאר לאביו נח, אז במקום שיקלל נח את חם עצמו, הוא מקלל "ארור כנען" ולמה התקלל רק כנען ולא חם? כי בני מצרים יוצאים מחם כמו שאנו אומרים בתפלה "אותות ומופתים באדמת בני חם" והיתה צריכה לצאת מהם בתיה בת פרעה שהצילה את משה, בגלל זה לא קילל את חם שלא יפגע בבתיה בת פרעה וכך מפרש האלשיך הקדוש.**

**"כי השחית כל בשר את דרכו על הארץ" - בני אדם, בעלי חיים ואפילו הצמחים, נספו במי המבול כיוון שקלקלו מעשיהם. ושאל רבי אליהו לופיאן זצ"ל והקשה קושיה חזקה. וכי לבעלי חיים יש בחירה שמכוחה יכולים הם לקלקל? הרי אין להם בחירה, והתשובה היא שהטומאה שבני האדם יצרו בעולם היתה כל כך גדולה, שהיא גרמה לכולם להתקלקל, הטומאה נדבקה בהם. בלי שהם ירצו, בלי בחירה. עצם הדבר שישנה כל כך הרבה טומאה בעולם זה גרם לכל הברואים להשחית את דרכם. ועל כן רואים עד כמה גדולה היא המעלה של האדם שכאשר הוא חוטא מחטיא איתו את העולם, וכאשר הוא לומד תורה והולך בדרך ה', הוא מזכה את העולם כולו.**

**צריכים לראות עד היכן מגיעה תשוקה של האדם ללמוד את התורה הקדושה, גם בעוני. סיפור שסיפר מוכר ספרים בחנות ותיקה לספרי קודש בירושלים:**

**"לפני שנים רבות בא אלי נער צעיר, וביקש ממני ספר יקר ערך שלא היה מצוי כל כך בחנויות הספרים. כששמע את מחירו הגבוה של הספר, וראה שאין בכוחו לשלם מחיר זה, ביקש ממני להשאיל לו את הספר ליומיים, הסכמתי לכך. לאחר יומיים השיב לי את הספר, ומאז היה עושה כן לעתים קרובות, היה משאיל ממני ספרים, ומחזיר אותם כעבור יומיים. פעם אחת כשהחזיר לי את אחד הספרים שאלתיו: "מה אתה כבר יכול לעשות בספר במשך יומיים?". השיב לי אותו הנער: "כיוון שאיני יכול לקנותו, והספר נחוץ לי מאד, ישבתי במשך יומיים אלו ולמדתי את כל הספר בעל פה מתחילתו ועד סופו, עכשיו שהספר מונח בראשי, שוב איני זקוק לספר". סיים אותו מוכר ספרים את סיפורו: "אותו נער לא היה אחר אלא העילוי של ישיבת "פורת יוסף" באותם הימים, אשר לימים נעשה לאחד מגדולי הדור, הלא הוא הגאון מרן רבינו עובדיה יוסף".**

**סיפור ידוע אך גדול על תמימות עם ה' – לחם הפנים**

**אחד מן העולים מפורטוגל קבע את מגוריו בעיר הקודש צפת. פעם אחת, שמע מאחד מרבני העיר צפת, שדרש בנושא לחם הפנים שהיו מקריבים בבית המקדש מידי שבת בשבתו, ואותו רב היה נאנח בדרשתו ומצטער, "ועכשיו בעוונותינו הרבים אין לנו איך להקריב את לחם הפנים כי חרב מקדשנו". אותו אנוס מפורטוגל, ששמע את הדבר, הלך בתום לב לביתו והורה לאשתו שבכל יום שישי תכין לו שתי ככרות לחם, מקמח שנופה 13 פעמים. ושתלוש את הבצק בטהרה, ושיהיה אפוי טוב בתנור, משום שהיה רוצה להקריבו לפני היכל ה', אולי יתעשת ה' ויקבל את לחם הפנים. וכאשר ביקש, כך עשתה לו אשתו. וכך, בכל יום שישי היה אותו איש תמים לוקח את אותם שתי ככרות הלחם ומביאם לבית הכנסת, לפני ארון הקודש, ומתפלל ומתחנן לפני ה' יתברך שיקבלם ברצון טוב והיה מניח הלחם והולך לו. גבאי בית הכנסת, שהגיע ביום שישי לסדר את בית הכנסת, נתקל בשתי ככרות הלחם המשובחים, שמח על המציאה, ולקחם, ומאז, בכל יום שישי, היה מגיע לבית הכנסת ולוקח את שתי ככרות הלחם מבלי דרישה וחקירה מהיכן באו ומי הביאם. בשעת תפילת ערבית, היה אותו איש תמים ירא ה' רץ לבית הכנסת, ומסתכל בארון הקודש, וכיון שלא היה מוצא את הלחם, היה שמח שמחה גדולה ורבה בליבו, והלך ואמר לאשתו "השבח והודאה לה' יתברך, כי קיבל את הלחם שלנו. והיה מזרז את אשתו ומזהירה שלא תתרשל בעשייתם. והיה אותו איש הולך ומתמיד בזה. (והגבאי היה נהנה מהלחם בכל שישי ואותו איש תמים לא ידע זאת). פעם אחת קרה מקרה ואותו רב היה מכין את הדרשה בבית הכנסת ובדיוק האיש הביא את הלחם וקרב אל היכל הקודש והתחיל לסדר דבריו ותפילתו כנהוג, בלי ששם לב שגם הרב נמצא שם, מרוב ההתלהבות והשמחה שהיו לו בעת שהיה מביא את הלחם הפנים הזה לפני ה'. הרב, שהביט וראה ושמע את כל מה שהאיש דיבר ועשה, נבהל וכעס מאוד, קרא לאותו איש וגער בו, ואמר לו: שוטה שכמוך! וכי ה' הוא אוכל ושותה? ודאי הגבאי לוקח את הלחם הזה מדי שבוע, ואתה מאמין ובטוח שה' הוא שלוקחם? וזה עוון גדול לייחס גשמיות לבורא עולם, שאין לו דמות הגוף ואינו גוף. וכיוצא בזה השמיע באזניו עוד דברי מוסר, עד שבא הגבאי כמנהגו לקחת את הלחם. והרב כשראה אותו קרא לו, ואמר לו "תספר לאיש הזה מדוע באת כעת, ומי לוקח מדי שבוע את ככרות הלחם." והגבאי הודה שאכן כך הם הדברים. אותו איש כששמע את הדברים, התחיל בוכה ונשבר ליבו וביקש מהרב שימחל לו שטעה. וחשב לעשות מצוה ולא עשה אלא עבירה לפי דבריו. תוך כדי שיחתם, בא שליח מאת האר"י הקדוש ז"ל, וקרא לרב אל האר"י הקדוש בדחיפות. כאשר הגיע, אמר לו האר"י ז"ל : צו לביתך, כי מחר בזמן שבו היית אמור לדרוש, מות תמות, וכבר הכרוז יצא והודיע על כך בשמים! הרב נבהל מאוד מדברי האר"י, ושאלו בפחד: מה פשעי ומה חטאתי? ענה לו האר"י ז"ל: שמעתי, שביטלת את הנחת רוח שהיה לקדוש ברוך הוא. מיום שחרב בית המקדש, לא היה לבורא עולם נחת רוח כזו, כמו באותה שעה שהאיש התמים הזה מפורטוגל היה מביא שתי ככרות לחם, בתמימות לבו, ומקריבם לפני היכלו, וסבור היה באמת ובתמים שה' קיבלם ממנו. ובגלל שבטלת אותו מלהביאם, נגזרה עליך מיתה, ואין שום דרך לבטל את הגזירה. הלך הרב לביתו, כתב צוואה, ולמחרת, ביום שבת קודש, בשעה שאמור היה לשאת את דרשתו, נפטר לבית עולמו כאשר אמר לו איש האלוקים האר"י ז"ל.**

**שנים רבות התגורר בעיירה קטנה צעיר בשם יחיאל מיכל. את ימיו הקדיש לתורה. איש לא הכיר את הצעיר ולא היה מודע לגאונותו וקדושתו. רק שנים לאחר מכן הוא יתפרסם כ "המגיד מזלוטשוב". באחד הימים כשיחיאל מיכל ישב בבית הכנסת, נכנס למקום עגלון העיירה וביקש לשוחח עם הרב בדחיפות. פניו היו אפופות צער ומעיניו זלגו דמעות. "חיללתי את קדושת השבת" סיפר לרב בבכי, "האם תוכל לתת לי דרך תשובה?" הרב ביקש לדעת מה אירע, והעגלון סיפר כי ביום שישי האחרון הוא שב מהעיירה הסמוכה כשעגלתו גדושה בסחורה. מסיבה לא ברורה הוא טעה בדרכו, ולמרות מאמציו לזרז את הסוסים הוא הצליח להגיע הביתה מספר דקות לאחר שקיעת החמה. הרב הביט בעגלון בעיניים מלאות רחמים. "שערי תשובה לעולם לא ננעלו" , "ביום שישי הקרוב, קנה נרות במשקל מחצית הקילוגרם והבא אותם לבית הכנסת. אור הנרות שידלקו בבית הכנסת במשך השבת יכפר על חטאך." העגלון שמח מאוד לשמוע את דברי הרב והודה לו בחום, אך יחיאל מיכל הצעיר לא הצליח להבין. כיצד מחצית קילוגרם של נרות תוכל לכפר על חילול שבת שהיא עבירה חמורה כל כך? ביום שישי הופיע העגלון ובידיו הנרות. הוא הניח אותם על השולחן על מנת שהשמש ידליק אותם לפני כניסת השבת. כשבא לבית הכנסת לבוש בבגדי שבת הוא הופתע לגלות שהנרות נעלמו, מתברר כי כלב משוטט נכנס לבית הכנסת, חטף את חבילת הנרות ונעלם. "זהו סימן משמיים שתשובתי לא התקבלה!" מיהר העגלון לרב בבכי. "חלילה לך מלומר זאת" השיב הרב. "כלבים משוטטים מסתובבים בכל מקום, והכלב חמד לו את חבילת הנרות שלך. בשבוע הבא קנה שוב נרות והבא אותם לבית הכנסת." העגלון עשה כדבר הרב, אלא שגם בשבוע לאחר מכן משהו מוזר קרה. הנרות נמסו מהר מן הרגיל ועוד בטרם נכנסה השבת הם נגמרו. כשבשבוע לאחר מכן נשבה רוח עזה וכיבתה את הנרות, הבין גם הרב שיש דברים בגו. "אינני יודע מה קורה כאן" הודה הרב. "הצעתי היא שתסע לרבי ישראל הבעל שם טוב שייעץ לך מה לעשות." הבעל שם טוב האזין לסיפורו של האיש. "נראה שדרך התשובה שהעניק לך הרב המקומי לא מצאה חן בעיני תלמיד חכם צעיר אחד שגר בעיירתכם. ראה: רכוש שוב נרות, ואני מבטיח לך שהפעם הם ידלקו כראוי. עם זאת, כשאתה מגיע לעיירתך מסור לרבי יחיאל מיכל שאני מזמין אותו לבוא לשבת קודש למז'יבוז'". כשרבי יחיאל מיכל קיבל את ההזמנה הוא מיהר לצאת לדרך. אך כבר מהרגע הראשון המסע נתקל בקשיים רבים: העגלה התדרדרה לתעלה בצד הדרך, אחד הצירים נשבר ובנוסף לכך הם גם טעו בדרך. רק ביום שישי אחר הצהריים הם הגיעו סוף סוף לכביש המוביל למז'יבוז' כשהשמש עמדה לשקוע. מחוסר ברירה הוא נטש את העגלה באמצע הדרך ועשה את דרכו רגלית. עייף ועצוב שהוא כמעט חילל שבת הגיע רבי יחיאל מיכל אל הבעל שם טוב. "שלום עליכם" קיבל אותו רבי ישראל. "ניכר היטב כי כואבת לך העובדה שכמעט חיללת את קדושת השבת. "האם כעת אתה מבין מדוע הורה הרב לעגלון דרך תשובה פשוטה שכזו? הצער והחרטה שקיננו בליבו של העגלון היו די והותר. גם מחצית הקילוגרם של הנרות יכלו לכפר על חטאו." לפעמים אנו שופטים אדם על מעשיו, אך לא יודעים מה מסתתר ולא יודעים חשבונות שמיים, צריכים לאהוב ולקרב כל יהודי .**

**שבת שלום ומבורכת**